Аргуэру тIу яхэщIауэ щIадзэж
Урысей Федерацэм футболымкIэ и япэ дивизионым 2013 — 2014 гъэхэм щекIуэкI зэхьэзэхуэр зэрызэпагъэуа щIымахуэ мазищым къриубыдэу аргуэру командитI яфIэкIуэдауэ гъатхэпэм и 9-м зэпеуэм щIадзэжынущ.
2013 — 2014 гъэхэм я зэхьэзэхуэм щIимыдзэ щIыкIэ хэкIыжа Новокузнецк и «Металлург-Кузбасс»-м гъусэ хуэхъуащ Владикавказ и «Алания»-мрэ Белгород и «Салют»-мрэ. Псоми я щхьэусыгъуэр зэпеуэм зэрыхэтын мылъку зэрамыIэрщ.
Апхуэдэ дыдэ гъугъуехьхэм Iууащ япэ дивизионым щыджэгу нэгъуэщI командэ зыбжани. Ярославль и «Шинник»-м, Владивосток и «Луч-Энергия»-м къаруушхуэ трагъэкIуэдащ я Iуэхухэр зэIузэпэщ ящIыжын папщIэ. ЗэрыфщIэжщи, «Спартак-Налшыкми» гукъеуэншэ дищIакъым, уеблэмэ зэхьэзэхуэм къыхэкIыжауэ ягъэIуауэ щытащ. МылъкукIэ ятелъа гугъуехьхэр иджыпстукIэ лъэныкъуэ еза хуэдэщ. АрщхьэкIэ зыми жиIэфынукъым абы къытримыгъэзэну. Иджыри зыкъомрэ зыхэтщIэну къыщIэкIынущ я тепIэным емыплъу, зи лъэр зыукъуэдияхэм я щIэиныр.
Мы зэхьэзэхуэр къыщIэзыдзахэм ящыщу «Спартак-Налшыкым» къыхэнэжар мащIэ дыдэщ. А мащIэращ ди командэр щытыкIэ гугъум къизышыну дызыщыгугъыр. Абыхэм щIэгъэкъуэн нэс яхуэхъуну поплъэ щIыпIэ зэмылIэужьыгъуэхэм къраша щIалэгъуалэм. Гуапэщ ди командэм хагъэхьахэм зэрахэтыр ди щIыпIэм къыщалъхуахэри. Пэжщ, ахэр зэкIэ мащIэ дыдэщ – зэрыхъур тIу къудейщ. АрщхьэкIэ «Краснодар»-м бэджэнду къыдитыжа Болэ Русланрэ щIыпIэ куэд къызыхэзыкIухьу къекIуэлIэжа Бажэ Амиррэ, «Спартак-Налшыкым» къыхэна Щэуей Алихъан, Абазэ Руслан, Мэкъуауэ Залым сымэ, нэгъуэщIхэми я гъусэу, ди командэм пкъыщIэ яхуэхъуну дыпоплъэ.
Япэ дивизионым къыхэнэн папщIэ налшыкдэсхэр гугъущэ ехьын хуейкъым. «Алания»-мрэ «Салют»-мрэ ар зэрагъэбгынар къэплъытэмэ, иджыри хагъэкIынур зэрыхъужыр тIу къудейщ. Апхуэдэу щыщыткIэ, и хьэрхуэрэгъуу щытыфыну «Нефтехимик»-м «Спартак-Налшыкыр» очко 15-кIэ япэ итщ икIи къэнэжа джэгугъуэ 13-м къриубыдэу ар къылъэщIыхьэжыфыну фIэщщIыгъуейщ. «Ангушт»-р нэхъ жыжьэжщ. Абы къыхэкIыу ди командэм и къалэн нэхъыщхьэу щытыпхъэр къыкIэлъыкIуэ зэпеуэм езэгъырабгъуу хэтыфын гуп къызэгъэпэщынырщ.
Аращи, япэ дивизионым щекIуэкI зэхьэзэхуэм пащэ. «Спартак-Налшыкым» мы гъэм и пэщIэдзэ зэIущIэм къригъэблэгъэну Хабаровск и «СКА-Энергия»-р гуп лъэщщ – премьер-лигэм кIуэну нэгъабэ щIэбэнащ. Абы къигъэлъэгъуэнщ ди щIалэщIэхэм я зэфIэкIыр нобэкIэ здынэсыр. Псалъэм къыдэкIуэу къыхэдгъэщынщи, хабаровскдэсхэм яхэтщ илъэс зыбжанэ и пэкIэ «Спартак-Налшыкым» щыджэгуа Гогуа Гогитэрэ ди щIыпIэм къыщалъхуа Мэшыкъуэ Ислъамрэ.
Жыласэ Заурбэч.
Гъатхэпэм екIуэкIыну зэIущIэхэр
Япэ дивизион
ТIощIрэ еханэ джэгугъуэ
Гъатхэпэм и 9
(тхьэмахуэ)
«Мордовия» (Саранск) — «Уфа» (Уфа)
«Сибирь» (Новосибирск) – «Шинник» (Ярославль)
«Луч-Энергия» (Владивосток) — «Балтика» (Калининград)
«Арсенал» (Тулэ) — «Ангушт» (Нэзрэн)
«Спартак-Налшык» (Налшык) — «СКА-Энергия» (Хабаровск)
Гъатхэпэм и 10
(блыщхьэ)
«Динамо» (Санкт-Петербург) — «Химик» (Дзержинск)
«Енисей» (Красноярск) — «Газовик» (Оренбург)
«Торпедо» (Мэзкуу) — «Нефтехимик» (Нижнекамск)
«Ротор» (Волгоград) – «Алания» (Владикавказ)
ТIощIрэ ебланэ джэгугъуэ
Гъатхэпэм и 16
(тхьэмахуэ)
«СКА-Энергия» — «Енисей»
«Газовик» — «Сибирь»
«Шинник» — «Динамо»
«Химик» — «Мордовия»
«Уфа» — «Арсенал»
«Ангушт» — «Торпедо»
«Алания» — «Салют»
«Балтика» — «Спартак-Налшык»
«Нефтехимик» — «Ротор»
Гъатхэпэм и 17
ТIощIрэ еянэ джэгугъуэ
Гъатхэпэм и 23
(тхьэмахуэ)
«Газовик» — «СКА-Энергия»
«Шинник» — «Енисей»
«Химик» — «Сибирь»
«Уфа» — «Динамо»
«Ангушт» — «Мордовия»
«Нефтехимик» — «Арсенал»
«Луч-Энергия» —
«Спартак-Налшык»
«Алания» — «Торпедо»
«Балтика» — «Салют»
ТIощIрэ ебгъуанэ джэгугъуэ
Гъатхэпэм и 30
(тхьэмахуэ)
«Мордовия» — «Нефтехимик»
«Динамо» — «Ангушт»
«Сибирь» — «Уфа»
«Енисей» — «Химик»
«СКА-Энергия» — «Шинник»
«Ротор» — «Балтика»
«Спартак-Налшык» — «Газовик»
«Салют» — «Луч-Энергия»
«Арсенал» — «Алания»
Гу зылъытапхъэ: Зэхьэзэхуэм хэкIыжа Владикавказ и «Алания»-мрэ Белгород и «Салют»-мрэ адэкIэ хьэрхуэрэгъу къахуэхъунухэр 3:0-у къатекIуауэ ябжынущ.
